**Встреча с ветеранами Великой Отечественной войны**

**«Праз горыч страт да Перамогі”**

*Классный руководитель*

*Савицкая Валентина Николаевна*

Мэта: садзейнічаць раскрыццю значэння Дня Перамогі; скласці ўмовы для фарміравання цікавасці да гісторыі беларускага народа; спрыяць развіццю ў малодшых школьнікаў пазнавальнага інтарэсу; скласці ўмовы для выхавання патрыятызму і пачуцця гонару за Айчыну, паважлівых адносін да ветэранаў Вялікай Айчыннай вайны

Ход мерапрыемства

Настаўнік**:** Дарагія госці, паважаныя ветэраны, сёння мы адзначаем вялікае і вельмі радаснае свята – Дзень Перамогі

Вучань**:** Край наш святочна прыбраны,

Кветак ля помнікаў многа,

Дзякуй за мір, ветэраны!

Дзякуй за мір, Перамога!

Вучань: Мы прывячаем з пашанай

Франтавіка дарагога,

Дзякуй за мір, ветэраны!

Дзякуй за мір, Перамога!

Настаўнік**:** Доўгія 4 гады працягвалася Вялікая Айчынная вайна, шмат гора прынесла яна нашаму народу: загінуў кожны трэці жыхар Беларусі. Нямецка-фашысцкімі захопнікамі амаль цалкам была знішчана народная гаспадарка краіны, прымусова на працу ў Германію былі вывезены 400 тысяч чалавек, абрабаваны фабрыкі і заводы, калгасы і саўгасы. Рабаўніцтва і знішчэнне зведалі амаль усе ўстановы навукі і культуры: карцінныя галерэі, музеі, помнікі старажытнасці, а іх каштоўныя экспанаты эшалонамі адпраўляліся ў Германію. На тэрыторыі Беларусі з мэтай скарачэння насельніцтва фашысцкімі ўладамі былі створаны 260 лагераў смерці. Бацькі гублялі сваіх дзяцей, малыя заставаліся без дзяцінства.

Вучань: Ім не спявалі маткі калыханкі,

Яны не чулі казак ад дзядоў,

Палохаў іх ахрыплы голас танкаў,

Трывожыў іх журботны енк удоў.

Вучань: Яны не плакалі

бяссоннымі начамі,

калі ад бомбаў неслі іх у склеп.

І словы першыя, якім іх навучалі,

Былі пра немцаў,

пра вайну, пра хлеб.

**Вучань:** Заціхнуць бітвы.

Вораг будзе знішчан.

І дзеці прычакаюць таго дня,

Калі з-пад воблака

ўпадзе на папялішчы,

Як цёплы дождж, густая цішыня.

Вучань**:** Нясмела з хат

яны на поле выйдуць,

Каб першы раз

спакойна ў жыцці

Налюбавацца

родным краявідам,

Паслухаць звон рачулкі ў трысці.

Вучань**:** Пі пах лугоў,

красой гаёў любуйся!

Ім здасца самалётам

першы бусел,

Пажарам здасца першая зара.

Вучань: Лагодны гром

за дальняю дубравай

Напомніць ім пра жах

бамбардзіровак.

І часта, часта ў чыстыя іх сны

Урывацца будуць галасы вайны.

*Гучыць песня “Франтавыя дарогі” (муз. І. Лучанка, сл. Г. Бураўкіна)*

Настаўнік: Мужна змагаліся з ворагам за вызваленне Беларусі чырвонаармейцы. І гэта былі не толькі нашы суайчыннікі, але і рускія, украінцы, палякі, яўрэі, татары, прадстаўнікі іншых нацыянальнасцей. У гонар подзвігу воінаў 1, 2 і 3-га Беларускіх і 1-га Прыбалтыйскага франтоў пры вызваленні нашай краіны ад нямецка-фашысцкіх захопнікаў паблізу горада-героя Мінска ў 1969 годзе быў адкрыты помнік “Курган Славы Савецкай Арміі – вызваліцельніцы Беларусі”

Вучань: Узніміся, сокал, вышай бору,

Падніміся, сокал, у зеніт

І Радзімы дальнія прасторы

Сакаліным вокам азірні.

Вучань: Азірні ты пушчы баравыя,

Азірні ты рэчкі-рубяжы,

Дзе ты чуеш громы баявыя,

Як братам, нам, сокал, раскажы.

Вучань**:** Бачу, хлопцы, дым вялікі бою,

Чую, хлопцы, пераможны гул

Над Дзвіною,

Над Дняпром-ракою,

На высокім Сожа берагу.

Вучань: Чую, хлопцы, ворага скрушае

Арміі Чырвонай грозны крок.

Бачу, хлопцы, Беларусь узнімае

У баях здабыты волі сцяг.

*Прагляд фільма “Урок памяці. У музеі гісторыі Вялікай Айчыннай вайны” (Дадатак 2/2008 да часопіса “Пачатковая школа”)*

Настаўнік: Наш народ не скарыўся ворагу. Нямецка-фашысцкім захопнікам супрацьстаяла ўсё насельніцтва. Шырока разгорнуты на Беларусі партызанскі рух адыграў вельмі значную ролю ў набліжэнні Вялікай Перамогі. Першыя партызанскія зоны, тэрыторыі, якія не кантраляваліся акупацыйнымі войскамі, утварыліся ўжо восенню 1941 года. А напрыканцы 1943 года партызаны кантралявалі ўжо больш за палову тэрыторыі Беларусі. Нездарма ж Беларусь назвалі краінай-партызанкай.

Вучань: Зарос курган густой травой.

Над ім няспынны шум дуброў.

Знайшлі тут вечны супакой

і я, і шэсць маіх сяброў.

Вучань: Кароткі мелі мы загад:

-Стаяць, каб вораг не прайшоў!

Не адступалі мы назад –

ні я, ні шэсць маіх сяброў.

Вучань: Як бліскавіцы з навальніц,

Гарэлі тут агні агнёў.

А мы знішчалі чужаніц –

і я, і шэсць маіх сяброў.

Вучань: Наш партызанскі ўвесь атрад

Дакончыць ворага прыйшоў.

Не сталі толькі з імі ў рад

ні я, ні шэсць маіх сяброў.

Настаўнік: Падчас Вялікай Айчыннай вайны гінулі не толькі вайскоўцы, фашысты не шкадавалі мірнага насельніцтва, старых, жанчын і дзяцей. 22 сакавіка 1943 года нямецкі карны батальён спаліў разам з жыхарамі вёску Хатынь. У 1969 годз на тым месцы быў адкрыты мемарыяльны архітэктурна-скульптурны комплекс ва ўшанаванне памяці ўсіх жыхароў беларускіх вёсак, знішчаных акупантамі разам з насельніцтвам.

Вучань: Звоняць трывожна

У Хатыні званы,

Быццам склікаюць на веча

Памяць вайны, раны вайны,

Боль чалавечы.

Вучань: Быццам склікаюць іх, нежывых,

Блізкіх, някроўных, кроўных, -

Нельга быць поўнаму веча без іх,

Веча ж павінна быць поўным

Вучань: Крыўда не ціхне…

Не прыйдуць яны.

Кожная плача травінка.

Звонам тужлівым

У небе званы

Звоняць памінкі.

Вучань: Будзяць трывогу апошніх хвілін,

Каменем помнікаў стынуць.

Грукае ў грудзі, як звон-напамін,

Попел Хатыні.

Вучань: Стогне трывога і рэхам ідзе –

Мілю мінае за міляй…

Хочацца полю, каб болей нідзе

Гэтак званы не званілі.

Вучань: Звоняць, не ціхнуць

Хатыні званы,

Клічуць нястомна на веча

Памяць вайны, раны вайны,

Боль чалавечы!..

Настаўнік: Светлая памяць пра тых, хто загінуў падчас Вялікай Айчыннай вайны, аддаўшы сваё жыццё ў барацьбе з ворагам, будзе вечна жыць у нашых сэрцах.

Вучань: Перасохла рэчышча,

Дзе крыніца бегла.

Дзе стаяла печышча, -

Учарнела цэгла.

Вучань: А мясціна бою

Зарасла травою,

Лебядою сіваю,

Стрыклаю крапіваю.

Вучань: Помнік твой увіты

Непадкупнай ласкай –

Штык у зямлю ўбіты,

А паблізу – каска.

Вучань**:** Беражэ ўспаміны

Пра цябе, мой дружа,

Куст густой шыпшыны

Увесь у буйных ружах.

Вучань: Прарасло жалеза

Вострымі шыпамі,

Будзе вечна свежай

Аб салдаце памяць.

*Гучыць запіс песні “Я перад вамі з памяццю сваёй”(муз. Л.Захлеўнага,*

*сл. А. Вярцінскага)*

*Настаўнік абвяшчае хвіліну маўчання*

Вучань: Вялікі вам дзякуй, шаноўныя ветэраны.

Вучань**:** Вялікі вам дзякуй, шаноўныя нашы пераможцы.

*Вучні дораць запрошаным на мерапрыемства ветэранам кветкі і вырабленыя святочныя паштоўкі.*